পরজীবিরা পোষেকের ভেতরে থাকার সাথে সাথে নিজেদের রক্ষা করার জন্য পোষকদের মনমেজাজ বদলে দেয় নানাভাবে। যেমন মানুষের দেহে ঢোকার আগে ম্যালেরিয়া রোগের জন্য দায়ী প্লাজমোডিয়াম (Plasmodium) নামের এক প্রোটোজোয়াকে অবশ্যই মশার দেহের ভেতর জীবনচক্রের প্রথম ধাপগুলো সম্পন্ন করতে হবে। আবার বেঁচে থাকার জন্য মশাকে অবশ্যই রক্ত খেতে হবে। কিন্তু এই আচরণ মশার দেহের ভেতরে অবস্থিত প্লাজমোডিয়ামের জন্য ঝুঁকিপূর্ণ। কারণ পোষক মশা রক্ত খেতে গিয়ে বিরক্ত মানুষের হাতে বাড়ি খেয়ে মারা যেতে পারে। তখন তো প্লাজমোডিয়াম জীবনচক্রের পরবর্তী ধাপে যেতে পারবে না। এই ঝুঁকি কমানোর জন্য প্লাজমোডিয়াম মশার দেহের ধাপগুলো সম্পন্ন করা অবস্থায় পোষক মশাকে কিঞ্চিৎ লাজুক করে তোলে! এ অবস্থায় মশাটি রক্ত খাওয়ার জন্য প্রতিরাতে কম সংখ্যক মানুষ খোঁজে। আর যদি রক্ত পাওয়া নাই যায় তাহলে মশাটি রক্তের খোঁজ ছেড়ে দেয় তাড়াতাড়ি , কিছুটা হতাশ হয়েই!